S-904/2006

Mál þetta, sem dómtekið var 16. október sl., er höfðað með ákæru útgefinni af lögreglustjóranum í Reykjavík 22. maí 2006 á hendur G-kk-þgf R-kk-þgf A-kk-þgf, kt. [...], Grjótaseli 14, Reykjavík, fyrir umferðalagabrot, með því að hafa mánudaginn 20. mars 2006 ekið bifreiðinni AG-994 með 128 km hraða á klst. norður Sæbraut í Reykjavík, á vegarkafla að Dugguvogi, þar sem leyfður hámarkshraði var 60 km á klst.

Þetta er talið varða við 1., sbr. 3., mgr. 37. gr., sbr. 1. mgr. 100. gr., umferðarlaga nr. 50/1987.

Þess er krafist að ákærði verði dæmdur til refsingar og til að sæta sviptingu ökuréttar skv. 101. gr. umferðarlaga nr. 50/1987, sbr. 25. gr. laga nr. 44/1993.

Verjandi ákærða krefst þess að ákærði verði sýknaður af kröfu ákæruvalds og að sakarkostnaður verði greiddur úr ríkissjóði.

Samkvæmt skýrslu lögreglunnar í Reykjavík voru lögreglumenn í ómerktri lögreglubifreið nr. 10-424 á leið norður Reykjanesbraut á móts við Mjódd mánudaginn 20. mars 2006. Þá hafi athygli lögreglumanna beinst að bifreiðinni AG-994, sem hafi verið af gerðinni Subaru Impreza, hvít að lit. Hafi ökumaður bifreiðarinnar ekið bifreiðinni til norðurs á akrein lengst til hægri. Bifreiðinni hafi verið ekið áberandi hratt. Hafi lögreglumenn tekið ákvörðun um að fylgja bifreiðinni. Er komið hafi verið að gatnamótum Bústaðavegar og Reykjanesbrautar hafi verið ákveðið að mæla ökuhraða bifreiðarinnar AG-994 með jafnhraðamælingu. Hafi lögreglubifreiðinni verið ekið á eftir bifreiðinni AG-994 og jöfnu millibili haldið. Um tvær bíllengdir hafi verið á milli bifreiðanna. Millibilinu hafi verið haldið frá mótum Bústaðavegar og Reykjanesbrautar, allt að Dugguvogi. Hraðamælir lögreglubifreiðarinnar hafi sýnt 140 km. hraða á klst. alla þá vegalengd, en leyfður hámarkshraði á þessum vegarkafla hafi verið 60 km. á klst. Millibilið hafi haldist jafnt alla þessa vegalengd, en frekar hafi dregið í sundur með bifreiðunum frekar en að millibilið hafi minnkað. Við Dugguvog hafi lögreglumenn kveikt forgangsljós á lögreglubifreiðinni og gefið ökumanni, ákærða í máli þessu, merki um að stöðva bifreiði sína. Haft hafi verið tal af ákærða, en hann hafi ekki tjáð sig um ætlað brot sitt. Hafi hann hins vegar lýst yfir þeirri skoðun sinni að sér fyndist fáránlegt að lögregla gæti mælt hraða bifreiða með þessum hætti.

Í rannsóknargögnum málsins er skýrsla lögreglu um hraðamælingu á lögreglubifreiðinni 10-424. Samkvæmt skýrslunni fór hraðamælingin fram á Reykjavíkurflugvelli. Lögreglubifreiðinni 10-424 hafi verið ekið eftir flugbrautinni og hraði hennar mældur með radar úr annarri lögreglubifreið. Tveir lögreglumenn hafi verið í lögreglubifreiðinni 10-424 og kallað um fjarskipti þegar hraðamælir bifreiðarinnar hafi sýnt 140 km. hraða m.v. klst. Þá hafi hraði þessar bifreiðar mælst með radarmælingu 132 km. hraði m.v. klst. Hraðamælingin hafi verið endurtekin með sama hætti og hafi niðurstaðan úr síðari mælingu einnig reynst 132 km. hraði m.v. klst.

Ákærða var boðið að ljúka málinu með greiðslu sektargerðar sem dagsett er 24. apríl 2006. Á sektargerðina er ritað að ákærði hafi ekki fallist á greiðslu sektarinnar.

Ákærði kvaðst hafa ekið bifreið sinni með skráningarnúmerið AG-994 að heiman frá sér mánudaginn 20. mars 2006. Hafi hann ekið eftir Reykjanesbraut til norðurs og að Dugguvogi. Hafi hann þá tekið eftir lögreglubifreið sem hafi gefið honum stöðvunarmerki með því að setja upp forgangsljós. Ákærði kvað talsverða umferð hafa verið um Reykjanesbraut umrætt sinn. Hann kvaðst hafa ekið bifreið sinni með á bilinu 60 til 70 km. hraða m.v. klst. umrædda leið. Hann hafi verið einn í bifreið sinni.

Lögreglumennirnir Á-kk-nf S-kk-nf og B-kk-nf Á-kk-nf komu fyrir dóminn, en þeir mældu hraða bifreiðar ákærða umrætt sinn. Hafa þeir greint svo frá að þeir hafi ekið ómerktri lögreglubifreið um Reykjanesbraut til norðurs mánudaginn 20. mars 2006. Á móts við Mjóddina hafi þeir veitt athygli tveimur bifreiðum, sem hafi verið ekið greitt til norðurs eftir Reykjanesbraut. Þeir hafi fylgt í humátt á eftir bifreiðunum. Önnur bifreiðin hafi fljótlega hægt för sína en bifreiðinni AG-994 verið ekið áfram greitt til norðurs. Á mótum Reykjanesbrautar og Bústaðavegar hafi verið ákveðið að mæla hraða bifreiðarinnar AG-994 með jafnhraðamælingu. Mælingin hafi verið framkvæmd frá þeim stað að Súðavogi. Lögreglubifreiðinni hafi í mælingunni verið ekið minnst á 140 km. hraða m.v. klst. Engin bifreið hafi verið á milli lögreglubifreiðarinnar og bifreiðar ákærða. Fjarlægð á milli bifreiðanna hafi verið tvær til þrjár bíllengdir. Millibilið hafi verið stöðugt allan tímann og hafi báðir lögreglumenn lesið af hraðamæli lögreglubifreiðarinnar. Í framhaldi þessa hafi útivarðstjóri í lögreglunni ákveðið að hraðamæla skyldi lögreglubifreiðina til að fá staðfest hvort hraðamælir hennar væri réttur. Sú hraðamæling hafi farið fram á Reykjavíkurflugvelli. Mælingin hafi verið framkvæmd með þeim hætti að hinni ómerktu lögreglubifreið hafi verið ekið eftir flugvellinum og hraði hennar mældur með radar úr kyrrstæðri lögreglubifreið. Er lögreglubifreiðin hafi náð 140 km. hraða m.v. klst. hafi það verið tilkynnt yfir í lögreglubifreiðina sem hafi verið búin radar. Þá hafi komið í ljós að radarinn hafi sýnt 132 km. hraða m.v. klst.

Lögreglumennirnir P-kk-nf G-kk-nf og J-kk-nf Ö-kk-nf G-kk-nf mældu hraða lögreglubifreiðarinnar 10-424 með radar á Reykjavíkurflugvelli. Greindu þeir svo frá að mælingin hafi verið framkvæmd með þeim hætti að hinni ómerktu lögreglubifreið hafi verið ekið eftir Reykjavíkurflugvelli. Lögreglubifreiðin búin radar hafi verið kyrrstæð við enda flugbrautar og þannig mælt hraða lögreglubifreiðarinnar 10-424. Þegar lögreglumenn í hinni ómerktu lögreglubifreið hafi náð 140 km. hraða m.v. klst. hafi þeir kallað það um kallkerfi lögreglu yfir í lögreglubifreiðina með radarnum. Þá hafi verið lesið af radarnum og hraðinn mælst 132 km. m.v. klst. Báðir lögreglumenn hafi lesið af radarnum. J-kk-nf Ö-kk-nf kvað um 100 til 200 metra hafa verið á milli bifreiðanna er mæling hafi átt sér stað. Lögreglumennirnir báru báðir að radarinn hafi verið prófaður bæði fyrir og eftir mælingu. Hann hafi verið prófaður fyrir mælingu samkvæmt fyrirmælum um hvernig prófun eigi að eiga sér stað. Sé það gert með tónkvísl. Þá hafi ,,test” takki verið notaður við prófunina. Sökum þess að um óhefðbundna mælingu hafi verið að ræða hafi ekki verið fyllt út í tiltekið skýrsluform lögreglu. Í því skýrsluformi komi fram hvernig radar sé prófaður fyrir og eftir mælingu. Þar sem einföld lögregluskýrsla hafi verið rituð vegna málsins hafi þessara atriða ekki verið getið.

Niðurstaða:

Ákærði neitar sök og ber við að hann hafi ekið bifreið sinni á 60 til 70 km. hraða m.v. klst. á Sæbraut til norðurs mánudaginn 20. mars 2006, skömmu áður en lögreglumenn hafi haft afskipti af honum.

Lögreglumennirnir Á-kk-nf S-kk-nf og B-kk-nf Á-kk-nf hafa báðir komið fyrir dóminn og staðfest rannsóknargögn er frá þeim stafa. Hafa þeir borið að ákærði hafi verið mældur með jafnhraðamælingu umrætt sinn. Jafnhraðamæling hafi átt sér stað frá mótum Reykjanesbrautar og Bústaðavegar að Dugguvogi. Bil á milli bifreiðanna hafi verið tvær til þrjár bíllengdir og engin bifreið verið á milli bifreiðanna. Báðir lögreglumenn hafi lesið hraðann 140 km. hraða m.v. klst. af hraðamæli lögreglubifreiðarinnar. Hraðamælir lögreglubifreiðarinnar hafi í kjölfarið verið mældur með radar og hafi sú mæling farið fram á Reykjavíkurflugvelli. Þá hafi komið í ljós að er hraðamælir lögreglubifreiðarinnar hafi sýnt 140 km. hraða m.v. klst. hafi radar sýnt að hraði bifreiðarinnar hafi verið 132 km. hraði m.v. klst. Þá hafa lögreglumennirnir P-kk-nf G-kk-nf og J-kk-nf Ö-kk-nf G-kk-nf komið fyrir dóminn. Þeir hafa báðir staðfest að lögreglubifreiðin 10-424 hafi verið mæld á Reykjavíkurflugvelli með radar úr kyrrstæðri lögreglubifreið. Lögreglumenn er ekið hafi lögreglubifreiðinni 10-424 hafi kallað um kallkerfi lögreglu er þeir hafi náð hraðanum 140 km. hraði m.v. klst. Þá hafi radar í kyrrstæðu lögreglubifreiðinni sýnt 132 km. hraða m.v. klst. Báðir lögreglumenn hafi lesið af radarnum. Hann hafi verið prófaður fyrir og eftir mælingu, þó svo þess hafi ekki verið getið sérstaklega í lögregluskýrslu.

Með hliðsjón af samhljóða framburði lögreglumannanna Á-kk-ef S-kk-ef og B-kk-ef Á-kk-ef þykir dóminum komin fram lögfull sönnun um að þeir hafi mælt hraða bifreiðar ákærða með jafnhraðamælingu á 140 km. hraða m.v. klst. norður Sæbraut á vegarkafla að Dugguvogi. Ekkert er komið fram sem hnekkir þessari mælingu, en jafnhraðamælingar hafa frá fornu fari verið stundaðar af lögreglu og voru nánast eina úrræðið við hraðamælingar fyrir daga hins hefðbundna radars. Þá er að mati dómsins einnig komin fram lögfull sönnun um að hraði lögreglubifreiðarinnar 10-424 hafi verið mældur með radar með þeim hætti að þegar hraðamælir lögreglubifreiðarinnar hafi sýnt 140 km. hraða m.v. klst., hafi hinn rétti hraði bifreiðarinnar verið 132 km. m.v. klst. Lögreglumenn sem mældu hraða bifreiðarinnar með radar hafa báðir staðfest að radarinn hafi verið prófaður bæði fyrir og eftir mælingu. Er ekki gildisskilyrði fyrir því að radar sé réttur að sú skráning hafi verið færð til bókar. Með hliðsjón af þessu verður slegið föstu að ákærði hafi ekið bifreiðinni AG-994 á 128 km. hraða m.v. klst. á Sæbraut mánudaginn 20. mars 2006, en þá hefur verið tekið tillit til vikmarka í mælingu. Samkvæmt því verður ákærði sakfelldur samkvæmt ákæru og er háttsemin þar rétt heimfærð til refsiákvæða.

Ákærði er fæddur í ágúst 1987. Hann gekkst undir sátt hjá lögreglustjóra 17. ágúst 2005 vegna hraðaksturs. Var hann þá sviptur ökurétti í 3 mánuði frá 17. ágúst 2005. Með hliðsjón af broti ákærða verður honum ákveðin refsing sem er sekt að fjárhæð 60.000 krónur er greiðist í ríkissjóð. Greiðist sektin ekki innan fjögurra vikna frá birtingu dómsins sæti ákærði fangelsi í 6 daga.

Með vísan til lagaákvæða í ákæru skal ákærði sviptur ökurétti í 2 mánuði frá birtingu dómsins að telja.

Ákærði greiði málsvarnarlaun skipaðs verjanda síns, að viðbættum virðisaukaskatti, með þeim hætti er í dómsorði greinir.

Af hálfu ákæruvaldsins flutti málið J-kk-nf S. H-kk-nf fulltrúi lögreglustjórans í Reykjavík.

D ó m s o r ð:

Ákærði, G-kk-nf R-kk-nf A-kk-nf, greiði 60.000 krónur í sekt til ríkissjóðs innan fjögurra vikna frá birtingu dómsins, en sæti ella fangelsi í 6 daga.

Ákærði er sviptur ökurétti í 2 mánuði frá birtingu dómsins að telja.

Ákærði greiði málsvarnarlaun skipaðs verjanda síns, H-kk-ef I-kk-ef hæstaréttarlögmanns, 131.472 krónur.

S-kk-nf S-kk-nf.